ORDE do 22 de xullo de 2010 pola que se establece a descrición e características das distintas pezas de uniformidade dos corpos de policía local, vixilantes municipais e auxiliares de policía local de Galicia, así como a imaxe corporativa dos corpos de policía local.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 29/07/2010

A Lei 4/2007, de 20 de abril, de coordinación de policías locais de Galicia, establece no seu artigo 9 que a uniformidade deberá ser común para todos os corpos de policía local e que se determinarán regulamentariamente as pezas que constitúen o uniforme necesario para o desempeño das diferentes funcións, así como as da uniformidade de gala.
De igual modo, no artigo 94 da citada lei dise que os vixilantes municipais actuarán co uniforme e os distintivos propios da súa clase, de conformidade co que se dispoña regulamentariamente, pero en todo caso deberá diferenciarse a dita uniformidade da que resulte propia dos corpos de policía local.
Mediante o Decreto 60/2010, do 8 de abril, procedeuse ao desenvolvemento regulamentario da Lei 4/2007 nesta materia, que recolle no seu capítulo III as cuestións referidas á uniformidade e distintivos externos de identificación dos corpos de policía local, mentres que para os vixilantes municipais e auxiliares de policía local estas cuestións se tratan no capítulo VI.
No artigo 11 do citado decreto dise que por orde da consellería competente en materia de coordinación de policías locais se determinará o deseño, as características e demais condicións técnicas das pezas que compoñen a uniformidade, así como das insignias e divisas.
Por outra banda, na disposición derradeira segunda facúltase a persoa titular da Consellería de Presidencia, Administracións Públicas e Xustiza para ditar, no prazo de tres meses desde a entrada en vigor do decreto citado, as disposicións necesarias para o seu desenvolvemento.
Na súa virtude, en uso das facultades outorgadas pola citada disposición derradeira do Decreto 60/2010, do 8 de abril, e logo do informe preceptivo da Comisión de Coordinación de Policías Locais de Galicia, na súa sesión do 30 de xuño de 2010, ao abeiro do disposto no artigo 17.1º a) da Lei 4/2007, do 20 de abril, de coordinación de policías locais,
DISPOÑO:
Artigo 1º.-Obxecto.
1. Esta orde ten por obxecto establecer a descrición e demais características das pezas de uniformidade, insignias e divisas dos corpos de Policía Local de Galicia, dos vixilantes municipais e dos auxiliares de policía local, así como a imaxe corporativa dos corpos de policía local.
2. Por uniformidade debe entenderse o conxunto de pezas que constitúen o vestiario dos corpos de policía local, dos vixilantes municipais e dos auxiliares de policía local dos concellos de Galicia no desempeño das súas funcións.
3. As insignias e divisas dos corpos de policía local, dos vixilantes municipais e dos auxiliares de policía local son os distintivos externos que os distinguen doutros corpos de seguridade, e abranguen tanto os escudos de brazos e da peza de cabeza como os manguitos de ombreiros, ou os soportes portadivisas de peito, de ser o caso, que sinalan as categorías e individualizan o persoal dos distintos concellos.
Artigo 2º.-Utilización da uniformidade, divisas, insignias e outros distintivos.
De acordo co previsto nos artigos 6 e 7 do Decreto 60/2010, do 8 de abril, o uso da uniformidade e das divisas, insignias e outros distintivos farase de acordo cos seguintes criterios:
1. O persoal dos corpos de policía local vestirá o uniforme regulamentario cando estea de servizo, excepto nos casos de dispensa previstos ou en determinados servizos autorizados polo/a alcalde/sa, nos termos establecidos na lexislación vixente.
2. Nas pezas de uniformidade só poderán levar as insignias, divisas e distintivos regulamentarios, así como as condecoracións oficiais ou os seus correspondentes pasadores. Tamén se poderán portar aqueloutros distintivos previstos no artigo 20 do citado Decreto 60/2010.
3. Non se poderá exhibir nas partes exteriores das pezas de roupa nin nas súas costuras ningunha clase de lenda, logotipo, marca comercial ou publicitaria.
4. A utilización das diferentes pezas da uniformidade axustarase ás condicións concretas establecidas nesta orde e no Decreto 60/2010, así como nos correspondentes regulamentos de organización, funcionamento e réxime xurídico de cada corpo de policía local, que deberán de acomodarse ao disposto na citada normativa de coordinación.
Artigo 3º.-Dotación e renovación da uniformidade.
1. Os concellos dotarán o persoal dos corpos de policía local, os vixilantes municipais e os auxiliares de policía local da uniformidade correspondente, de acordo co servizo que desempeñen e co carácter opcional ou alternativo recollido respecto dalgunhas pezas nesta orde e nos seus anexos.
2. De igual modo, establecerán os períodos de renovación das pezas de uniformidade, tendo en conta o tipo, características e o seu estado de conservación.
3. En calquera caso, deberán proceder á reposición daquelas pezas do uniforme que resultasen deterioradas, rotas ou con perda ou cambio da súa cor normal.
4. O persoal dos corpos de policía local, pola súa banda, está obrigado a coidar e conservar as pezas de uniformidade que lle fosen entregadas, procurando mantelas en bo estado, tendo en conta o disposto nos artigos 80 o) e 81 d) e f) da Lei 4/2007, do 20 de abril, así como no artigo 8 do Decreto 60/2010, do 8 de abril.
Artigo 4º.-Tipos de uniformidade.
1. Os tipos de uniformidade están descritos na sección II do capítulo III do Decreto 60/2010, que no seu artigo 12 determina que serán a uniformidade de traballo e a de gala, comúns a todos os corpos de policía local, sen prexuízo de que os concellos poidan establecer unha uniformidade especial de gran gala, de acordo coas características e necesidades concretas, cun deseño específico neste caso para cada concello.
2. Deste xeito, o artigo 13 do citado decreto refírese xenericamente á uniformidade de traballo, establecendo no artigo 14 unha enumeración das pezas de uniformidade para inverno e verán, tanto para o persoal feminino como masculino.
3. Para estes efectos deberán terse en conta, á hora da adquisición das pezas de uniformidade, as diferenzas anatómicas entre o persoal de distinto sexo, realizando os axustes necesarios nas pezas para tal fin.
4. As uniformidades especiais aparecen descritas no artigo 15, e resérvase o artigo 16 para sinalar as pezas que corresponden á uniformidade de gala.
Artigo 5º.-Descrición, características e clasificación das pezas de uniformidade.
Tendo en conta o previsto no artigo anterior, para unha mellor clasificación das pezas de uniformidade, atendendo ao seu uso específico, establécese un catálogo de pezas, cos seus deseños, descricións, usos e características, que se recollerán nos correspondentes anexos a esta orde, do xeito que se detalla nos artigos seguintes.
Artigo 6º.-Pezas de uso exclusivo para o persoal que habitualmente preste servizo de protocolo ou representación.
1. Estas pezas de uniformidade, cuxo uso estará determinado pola xefatura do corpo, coas variacións necesarias para inverno e verán, son as seguintes:
a) Gorra de prato.
b) Pantalón recto ou saia pantalón.
c) Guerreira.
d) Chaleco.
e) Camisa de manga longa.
f) Camisa de manga curta.
g) Gravata e pasador.
h) Zapatos.
i) Calcetíns ou medias tipo panti.
j) Cinto.
2. O seu deseño, descrición, usos e características recóllense no anexo I.
Artigo 7º.-Pezas de uniformidade para o traballo policial ordinario.
1. Estas pezas serán de uso obrigatorio, coas variacións necesarias para inverno e verán, segundo necesidades e climatoloxía, para todos os corpos de policía local no traballo ordinario:
a) Gorra tipo béisbol, modalidade ordinaria.
b) Pantalón de faena.
c) Xersei.
d) Suéter polar.
e) Polo de manga longa.
f ) Polo de manga curta.
g) Camiseta interior.
h) Cazadora tipo polar.
i) Chaquetón.
j) Cobrepantalón.
k) Zapatos e botas.
l) Botas de auga.
m) Calcetíns.
n) Cinto.
ñ) Quentapescozo-bufanda protector.
o) Peto reflector.
p) Luvas.
2. O seu deseño, descrición, usos e características recóllense no anexo II.
Artigo 8º.-Uniformidades especiais.
-Os corpos de policía local, que teñen unha estrutura interna organizada en seccións, unidades ou servizos distintos, coa asignación de funcións específicas para cada un deles, poderán utilizar segundo corresponda, ademais das pezas da uniformidade ordinaria, as seguintes uniformidades especiais:
1. Uniforme de unidades de motoristas, que se comporá de:
a) Pantalón.
b) Botas.
c) Chaquetón.
d) Luvas.
e) Casco integral.
f ) Casco semiintegral, para motocicleta lixeira ou de pequena cilindrada.
-Aqueles corpos de policía local que carezan da estrutura interna citada no parágrafo anterior, pero que dispoñan de motocicleta para o servizo policial, deberán prover o seu persoal dos medios suficientes para o uso destes vehículos.
2. Uniforme de unidades de praia ou ciclista, composto por:
a) Gorra béisbol de uso exclusivo con esta uniformidade especial.
b) Pantalón curto.
c) Camiseta ou polo de manga curta.
d) Calzado e calcetíns deportivos.
e) Mochila ou bolso de cintura.
f) Casco para bicicleta.
-Aqueles corpos de policía local que dispoñan de unidades en bicicleta, con carácter permanente, deberán adaptar o seu vestiario específico aos deseños e condicións xenéricos de identidade corporativa previstos nesta orde.
3. Uniforme de embarazadas, que poderá usar o persoal feminino que preste servizo en estado de embarazo, ben adaptando as pezas necesarias da uniformidade ordinaria, ou ben utilizando algunha das seguintes:
a) Mono ou peto premamá.
b) Vestido pichi.
4. O deseño, descrición, usos e características das pezas destas uniformidades especiais recóllense no anexo III.
Artigo 9º.-Uniformidade de gala.
1. O artigo 16 do Decreto 60/2010, do 8 de abril, determina que a uniformidade de gala estará composta das seguintes pezas:
a) Gorra de prato.
b) Camisa de manga longa.
c) Chaqueta.
d) Luvas.
e) Pantalón.
f) Saia pantalón.
g) Zapatos.
h) Gravata.
2. Como complemento desta uniformidade utilizarase cinto de loneta de cor negra e pasador para suxeitar a gravata.
3. O deseño, descrición, usos e características destas pezas recóllense no anexo IV.
Artigo 10º.-Uniformidade para vixilantes municipais.
1. De acordo co establecido no artigo 26 do referido Decreto 60/2010, do 8 de abril, os vixilantes municipais poderán utilizar como uniformidade algunhas das pezas sinaladas para os corpos de policía local, segundo o criterio do concello a que pertenzan e as funcións que realicen, pero distinguiranse claramente daqueles nos seguintes aspectos:
a) Non utilizarán logotipo.
b) Levarán a lenda vixilante municipal na parte dereita do peito e nas costas.
c) Os manguitos das ombreiras serán de cor azul clara, co escudo do concello impreso neles.
2. O deseño, descrición, usos e características destas pezas recóllense no anexo V.
Artigo 11º.-Uniformidade dos/as auxiliares de policía local.
1. O artigo 96 da Lei 4/2007, do 20 de abril, de coordinación de policías locais, así como tamén o artigo 27 do Decreto 60/2010 que a desenvolve, establecen que a uniformidade dos/as auxiliares de policía local será a mesma ca a do persoal dos corpos de policía local, en función das súas necesidades e do que determine a xefatura do corpo, pero distinguiranse destes nos aspectos seguintes.
a) Levarán a lenda auxiliar de policía local na parte dereita do peito e centrada nas costas.
b) Non levarán distintivos nos ombreiros.
2. O deseño e os aspectos específicos previstos para a uniformidade dos/as auxiliares de policía local recóllense no anexo VI.
Artigo 12º.-Insignias, divisas e outros distintivos externos.
1. As insignias, divisas e outros distintivos externos portaranse no uniforme, na forma prevista no artigo 2º desta orde e na sección terceira do capítulo III do Decreto 60/2010, do 8 de abril.
2. O seu deseño e características aparecen recollidos no anexo VII.
Artigo 13º.-Uniformidade para servizos especiais.
Aqueles concellos en que, con anterioridade á entrada en vigor desta orde, se creasen unidades para a prestación de servizos especiais en materia de seguridade cidadá ou doutra natureza, utilizando para iso unha uniformidade específica, deberán adaptarse no prazo previsto na disposición derradeira primeira do Decreto 60/2010, do 8 de abril, aos requirimentos que sobre uniformidade se recollen nesta orde.
Artigo 14º.-Imaxe corporativa dos corpos de policía local.
1. De acordo co previsto no artigo 25 do Decreto 60/2010, do 8 de abril, a imaxe corporativa dos corpos de policía local será única e homoxénea para todos eles, de maneira que se converta no seu símbolo de identidade.
2. Utilizarase para sinalizar as dependencias ou oficinas a uniformidade e distintivos externos, os vehículos e medios técnicos en que resulte indicado, así como na documentación profesional.
3. O deseño do símbolo gráfico, logotipo, variables cromáticas e tipografía son os que se recollen no anexo VIII desta orde.
Artigo 15º.-Uso exclusivo da uniformidade.
1. As pezas de uniformidade descritas nesta orde e nos seus anexos son de uso exclusivo para o persoal dos corpos de policía local e dos vixilantes municipais, de ser o caso.
2. De acordo co previsto no artigo 10 do Decreto 60/2010, do 8 de abril, non se lles permite a institucións públicas, empresas privadas ou persoas particulares a utilización de pezas de uniformidade e emblemas, iguais ou semellantes aos recollidos nesta orde e nos seus anexos.
Artigo 16º.-Fomento das medidas de seguridade.
Atendendo estritamente a razóns para a adopción das medidas de seguridade no traballo, que cumpran cos requisitos mínimos para garantir a integridade do persoal dos corpos de policía local e vixilantes municipais, estes deberán vestir de maneira obrigatoria o peto reflector nos dispositivos de control e intervencións que se realicen na calzada dunha forma prolongada no tempo.
Disposición transitoria
Única.-Prazo de adaptación.
O prazo para que os concellos con corpo de policía local ou con vixilantes municipais se adapten ás previsións e cambios contidos nesta orde é o establecido na disposición derradeira primeira do citado Decreto 60/2010.
Disposición derradeira
Única.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de xullo de 2010.
Alfonso Rueda Valenzuela
Conselleiro de Presidencia, Administracións
Públicas e Xustiza
ANEXO I
Pezas de uso exclusivo para o persoal que habitualmente preste servizo de protocolo ou representación: descrición, características e deseño
Gorra de prato.
Só para uso en actos protocolarios ordinarios definidos pola xefatura do corpo.
De cor azul mariña (pantone 296 C), con prato con aro e de forma ovalada, barbaqueixo de 10 milímetros de largo, de cor prata para as escalas básica e executiva e dourada para as escalas técnica e superior. Este barbaqueixo será de cordón dobre anoado e irá fixado nos seus extremos por senllos botóns semiplanos de cor dourada de 15 milímetros de diámetro e en relevo co logotipo do escudo de Galicia.
Viseira recta con lámina interior de plástico forrada en tea (pantone 296C), que levará a 7 milímetros do bordo exterior e sobre a cara superior grecas ou vivos labrados de 5 milímetros de largo, do xeito seguinte:
-Unha greca ou vivo en cor prata (pantone 800I C) para a escala básica.
-Dúas grecas ou vivos separados entre si 5 milímetros e na mesma cor prata para a escala executiva.
-Unha greca ou vivo en cor ouro (pantone 8645 C) para a escala técnica.
-Dúas grecas ou vivos separados entre si 5 milímetros e na mesma cor dourada para a escala superior.
Para a xefatura do corpo, nos laterais da viseira, pero na parte interior da greca ou vivo, levará a cada lado unha folla de palma, da cor antes mencionada segundo a escala.
Galleta centrada sobre a parte frontal, de forma ovalada e do mesmo tecido que a gorra, entreforrada cunha lámina de plástico, que irá pegada servindo de soporte ao escudo do concello respectivo, que irá bordado, con perímetro en cor prata para as escalas básica e executiva e dourado para as escalas técnica e superior, de 55 e 45 milímetros de eixes.
No forro interior do prato poderá levar unha abertura para aloxar unha funda de plástico impermeable que protexa en caso de choiva esta peza.
Será fabricada en tres ou máis tamaños acordes coas necesidades do persoal.
Ver referencia pdf "14400D004P006.PDF"
Pantalón recto.
Só de uso para actos protocolarios ordinarios definidos pola xefatura do corpo.
Pantalón de tecido lixeiro e transpirable de cor azul mariña (pantone 296 C), con dous petos dianteiros con corte oblicuo e dous traseiros con boca horizontal viveada que pecha mediante ollal e botón. No dianteiro da costura de petrina interrómpese para formar un peto tipo reloxeiro.
Presillas cosidas en ambos os extremos, de 55 milímetros de alto por 25 milímetros de largo, así como dúas pinzas na parte dianteira. Todos os botóns serán de cor azul noite. Cremalleira baixo lapela na súa parte dianteira central.
Segundo se trate de inverno ou verán, o pantalón poderá levar un tecido máis ou menos cálido das características antes descritas.
Ver referencia pdf "14400D004P006.PDF"
Saia pantalón.
Só de uso para actos protocolarios ordinarios definidos pola xefatura do corpo.
A súa utilización será opcional polo persoal feminino.
De cor azul mariña (pantone 296 C). Dous petos de costado oblicuos. Pregos dobres interiores en centro dianteiro e traseiro. Peche por cremalleira en traseiro. Longo da saia por baixo do xeonllo.
Segundo sexa inverno ou verán, o tecido da saia pantalón será máis ou menos cálido.
Ver referencia pdf "14400D004P006.PDF"
Guerreira.
Só para uso en actos protocolarios ordinarios definidos pola xefatura do corpo.
De cor azul mariña (pantone 296 C), aberta no centro dianteiro, cunha fileira de 4 botóns semiplanos dourados e en relevos co logotipo do escudo de Galicia. Pasadores en ombreiras para a colocación de divisas, as cales irán rematadas na parte interior con botón dourado similar ao descrito anteriormente. Dous petos exteriores superiores con tapa abotoados con iguais botóns dourados. Dous petos inferiores laterais.
Con colo aberto para mostrar a camisa e gravata. Mangas rectas rematadas con botón pequeno dourado e en relevo co logotipo do escudo de Galicia.
Emblema do concello na manga esquerda e placa na parte dereita do peito. Na manga dereita o escudo de Galicia que se definiu para a uniformidade policial.
Na parte interior dous petos superiores de parche. Para a adaptación da peza, levará cinguideira lateral no contorno da cintura. Aberta no centro dianteiro e o peche inferior dianteiro con cremalleira cuberta cunha tapeta, que irá pechada con broches interiores. Será de mangas rectas con bocamangas pechadas e co botón dourado definido anteriormente.
Chaleco.
Peza curta de uso exclusivo en interior de oficinas policiais ou para actos protocolarios ordinarios definidos pola xefatura do corpo.
Peza de cor azul mariña (pantone 296 C) para levar en tempo frío dentro das oficinas policiais ou para reunións protocolarias que se precise, por debaixo da guerreira. Poderánselle unir mangas desmontables. O seu interior será guateado e levará tiras elásticas en colo, cintura e puños.
Ver referencia pdf "14400D004P006.PDF"
Camisa de manga longa.
Só de uso en actos protocolarios ordinarios definidos pola xefatura do corpo.
De cor beixe claro grisáceo (pantone 7541 C), colo pechado por botón de pasta da mesma cor. Con dous petos nos laterais do peito con tapeta recta e peche de botón. Costas con tapeta na parte traseira. Confeccionarase con pespunto de 5 milímetros en partes inferiores da bocamanga, do colo, nos bordos libres do pescozo así como na parte inferior do corpo da camisa e nos petos.
De usarse como peza exterior levará escudos en mangas e placa no peito, así como galoneiras nos ombros para os distintivos correspondentes. Os botóns serán da cor do tecido da peza.
Ver referencia pdf "14400D004P006.PDF"
Camisa de manga curta.
Só de uso en actos protocolarios ordinarios definidos pola xefatura do corpo.
De cor beixe claro grisáceo (pantone 7541 C), pescozo aberto con solapas, para uso sen gravata. Con dous petos nos laterais do peito. Costas con tapeta na parte traseira. Confeccionarase con pespunto de 5 milímetros en partes inferiores da bocamanga, de colo, nos bordos libres do colo así como na parte inferior da camisa e petos. Os botóns serán da cor do tecido da peza.
Ver referencia pdf "14400D004P006.PDF"
Gravata e pasador.
Gravata.
De cor negra sólida (sen brillo), de poliéster e fibrana ou tecido similar, de forma usual no mercado e lonxitude de 1.300 a 1.320 milímetros, confeccionada con tres pezas cortadas ao través e unidas entre si. As pas irán forradas do tecido principal.
Pasador suxeita-gravata.
Composto dunha barra metálica que fai pinza mediante dobrez. Centrado sobre ela, irá policromado o escudo oficial da Comunidade Autónoma de Galicia.
Será de latón en cor ouro, cos correspondentes tratamentos técnicos.
Zapatos.
De pel, cor negra, lisos, con cordóns negros e de forma larga, flexibles, transpirables, impermeables, con sola illante e antiescorregadiza.
Opcionalmente o persoal feminino poderá utilizar un zapato de tacón, pero non deberá superar os 40 milímetros de alto.
Calcetíns.
De cor negra, transpirables, lisos e con elástico. Serán de tecido acorde segundo sexa para inverno ou verán.
Ver referencia pdf "14400D004P006.PDF"
Medias panti.
Para uso exclusivo coa saia pantalón.
De cor gris fume (pantone Warm Gray 4), elásticas e do talle correspondente.
Cinto.
Para o uso con pantalón recto e uniformidade de representación e de gala, utilizarase un cinto de loneta, dunha soa peza, de 50 milímetros de largo, con peche de seguridade e fibela termoplástica, onde se inserirá en relevo o escudo oficial de Galicia, nun tamaño de 30 por 15 milímetros.
Ver referencia pdf "14400D004P006.PDF"
ANEXO II
Pezas de uniformidade ordinaria, para o traballo policial: descrición, características e deseño
Gorra tipo béisbol.
Gorra para uso coa uniformidade ordinaria.
De cor azul mariña (pantone 296 C), cuxo casquete estará formado por unha peza frontal e laterais rectangulares e rectas. No lateral dereito e na parte posterior irá o logosímbolo dun tamaño 10 por 100 milímetros, en letras tipo Haendel Gothic BT de cor gris reflectora.
A parte interna, que será forrada, leva unha banda suadoiro en tecido transpirable.
Viseira recta con lámina interior de plástico forrada en tea (pantone 296 C), que levará a 7 milímetros do bordo exterior e sobre a cara superior grecas ou vivos labrados de 5 milímetros de largo, do xeito seguinte:
-Unha greca ou vivo en cor prata (pantone 800I C) para a escala básica.
-Dúas grecas ou vivos separados entre si 5 milímetros e na mesma cor prata para a escala executiva.
-Unha greca ou vivo en cor ouro (pantone 8645 C) para a escala técnica.
-Dúas grecas ou vivos separados entre si 5 milímetros e na mesma cor dourada para a escala superior.
Para a xefatura do corpo, nos laterais da viseira, pero na parte interior da greca ou vivo, levará a cada lado unha folla de palma, da cor antes mencionada segundo a escala.
Galleta centrada sobre a parte frontal, de forma ovalada e do mesmo tecido que a gorra, entreforrada cunha lámina de plástico, servindo de soporte ao escudo do concello respectivo, con perímetro en cor prata para as escalas básica e executiva e dourado para as escalas técnica e superior, de 55 e 45 milímetros de eixes.
Será fabricada en tres ou máis tamaños acordes coas necesidades do persoal. Os concellos poderán decidir sobre a conveniencia de incorporar dous tipos de gorra, con tecido distinto segundo se trate de inverno ou verán.
Ver referencia pdf "14400D004P006.PDF"
Pantalón de faena.
Pantalón en tecido resistente a roturas e rachaduras, con características de elasticidade e con dobre costura que dificulte a tracción. De cor azul mariña (pantone 296 C) con dous petos dianteiros con corte oblicuo e vertical na liña lonxitudinal exterior de ambas as pernas. Cremalleira baixo solapa na súa parte dianteira central.
Levará dous petos laterais, de parches con tapetas e pechados por un sistema velcro ou de similares prestacións, á altura do terzo inferior de cada coxa, figurando no exterior da tapeta do peto dereito o logosímbolo, nun tamaño de 12 por 120 milímetros, con letras tipo Haendel Gothic BT en cor gris reflectora.
As medidas destes petos serán de 170 milímetros de boca por 250 milímetros de lonxitude, de maneira que en calquera deles se poida levar, debidamente dobrado, o peto reflector previsto na uniformidade. Na parte traseira levará dous petos con tapeta e pechados cun sistema velcro ou de similares prestacións.
Presillas fixas, cosidas, dun tamaño máximo de 55 milímetros de alto por 25 milímetros de largo, así como pinzas na parte dianteira de forma opcional.
Opcionalmente poderá incorporar, no seu interior ou exterior, unha protección á altura do xeonllo, así como un forro interior desmontable.
Ver referencia pdf "14400D004P006.PDF"
Xersei.
Peza de manga longa, confeccionada en tecido tipo polar, soft-shell ou similar, de cor azul mariña (pantone 296 C). Ombreiras de tea con peche por medio dun sistema velcro ou de similares prestacións. Colo redondo pechado cunha tira elástica, na mesma cor azul escura do xersei, que tamén irá nos puños das mangas e no perímetro da cintura.
Levará na parte alta do peito e costas un canesú de cor azul clara (pantone 300 C), de 100 milímetros de largo a ambos os lados da costura superior do ombreiro, cun vivo gris reflector de 4 milímetros de largo na parte alta do peito e costas, tipo cordón, cosido entre ambas as cores.
Nas costas debaixo do canesú azul (pantone 300 C) irá o logosímbolo, de cor gris reflectora, de tamaño 320 milímetros de longo e un largo de 25 milímetros. Tamén irá o mesmo logosímbolo na parte frontal esquerda, neste caso dun tamaño 12 por 120 milímetros. O tipo de letra en ambos os casos será Haendel Gothic BT gris reflectora.
Poderá levar en ambas as ombreiras dúas canles en tecido de cor azul clara (pantone 300 C), situadas na parte central da costura da ombreira, de tipo presilla de 40 milímetros de largo por 15 milímetros de alto, destinados á colocación dos micros de emisoras.
Ver referencia pdf "14400D004P006.PDF"
Suéter tipo polar.
Non poderá ser utilizado como peza exterior, polo que non levará ningún distintivo.
Peza en cor azul mariña (pantone 296 C), realizada en tecido térmico, para levar debaixo do xersei, da cazadora bicolor ou do chaquetón. Vai por dentro do pantalón.
O colo, de tipo semicisne, estará cosido ao escote. Na parte dianteira superior dereita do pescozo irá o logosímbolo en tamaño de 10 por 100 milímetros, en letra tipo Haendel Gothic BT, en cor gris reflectora.
Para facilitar o seu uso e evitar ademais a súa deformación, levará unha cremalleira desde medio peito, a 15 cm da costura do colo, que chegará ao alto do colo, dotada dun sistema de protección ao final do percorrido que impida o seu rozamento coa pel.
Ver referencia pdf "14400D004P006.PDF"
Polo de manga longa.
De cor azul mariña (pantone 296 C), que leva na parte alta do peito e costas un canesú de cor azul claro (pantone 300 C), de 100 milímetros de largo a ambos os lados da costura superior do ombreiro, cun vivo gris reflector de 4 milímetros de largo na parte alta do peito e costas, tipo cordón, cosido entre ambas as cores.
Ombreiras e pescozo camiseiro de cor azul mariña (pantone 296 C) no mesmo tecido que o corpo, pechado por tres botóns do mesma cor azul mariña. Placa na parte dereita do peito e logosímbolo na esquerda, de tamaño de 12 por 120 milímetros, con letras tipo Haendel Gothic BT en cor gris reflectora.
Na manga dereita levará o escudo de Galicia definido para a uniformidade policial, e na esquerda o escudo do concello. En ambas as mangas poderá levar unha abertura para un peto portabolígrafos interior, situado a 50 milímetros da parte superior do escudo correspondente.
Nas costas debaixo do fondo azul (pantone 300) o logosímbolo de tamaño 320 milímetros de longo e un largo de 25 milímetros. O tipo de letra será Haendel Gothic BT gris reflector.
Poderá levar en ambas as ombreiras dúas canles en tecido de cor azul clara (pantone 300 C), situadas na parte central da costura da ombreira, de tipo presilla de 40 milímetros de largo por 15 milímetros de alto, destinados á colocación dos micros de emisoras.
Usarase por dentro do pantalón. Opcionalmente poderase levar debaixo do polo a camiseta interior, prevista para a uniformidade ordinaria, que se describe máis adiante.
Ver referencia pdf "14400D004P006.PDF"
Polo de manga curta.
O mesmo que se describiu no punto anterior, só que en versión de manga curta para o seu uso nas épocas de calor.
Ver referencia pdf "14400D004P006.PDF"
Camiseta interior.
De cor azul mariña (pantone 296 C), de tecido térmico e transpirable, de escaves amplos, colo de caixa, en tecido dobre de punto elástico, cun largo de 25 milímetros, baixos da peza e bocamangas con dobras. Vai por dentro do pantalón e só poderá usarse baixo polo ou suéter.
Ver referencia pdf "14400D004P006.PDF"
Cazadora tipo polar.
Peza tipo 2/4, con aberturas laterais á altura da cintura para a extracción da arma e defensa, sen costuras visibles no lateral e inferior da parte dianteira, con lapelas sobre a cremalleira e con ombreiras. A cremalleira estará dotada dun sistema de protección ao final do percorrido, que impida o rozamente coa pel.
Confeccionada nun material tipo sándwich composto por un tecido exterior cunha membrana impermeable, transpirable e cortaventos, e unha fibra polar no seu interior. A súa parte inferior está rematada cun sistema de axuste á cintura con catro pezas de goma.
A peza é de cor azul mariña (pantone 296 C ) e leva na parte alta de peito e costas un canesú de cor azul clara (pantone 300 C), de 100 milímetros de largo a ambos os lados da costura superior do ombreiro, cun vivo gris reflector de 4 milímetros de largo na parte alta do peito e costas, tipo cordón, cosido entre ambas as cores.
O seu colo é de dúas pezas, unha interior e outra exterior e consiste nunha tira de 80 milímetros de largo no centro e de 90 milímetros nos extremos que unen os dianteiros e as costas, sendo a súa cor azul mariña (pantone 296 C).
A manga está pechada, e leva a 10 milímetros da bocamanga unha cinta con sistema velcro ou de similares prestacións para o axuste dos puños. En ambas mangas poderá levar unha abertura para un peto portabolígrafos interior, situada a 50 milímetros da parte superior do escudo correspondente.
No lado dereito do peito, levará a placa-emblema co escudo correspondente e no lado esquerdo o logosímbolo nun tamaño de 12 por 120 milímetros, tipo Haendel Gothic BT en cor gris reflectora. Na manga esquerda irá o escudo do concello e na dereita o escudo de Galicia que se definiu para a uniformidade policial.
Debaixo da parte traseira superior de cor azul clara (pantone 300 C), levará un logosímbolo de lonxitude de 320 milímetros e un largo de 25 milímetros. O tipo de letra será Haendel Gothic BT gris reflector.
Na parte inferior de ambos os laterais levará dous petos exteriores, en oblicuo, con tapa e con peche de cremalleira, que irá termoselada. Levará tamén petos interiores, un no dianteiro dereito de acceso desde o interior da peza, de 200 milímetros de alto e 140 milímetros de boca; e outro no dianteiro esquerdo, á beira da cremalleira do peche central, cuxa lapela o tapará, de tal xeito que sexa accesible abrindo só parcialmente a cremalleira de peche da peza. Ambos os petos incorporarán peche de cremalleira e serán impermeables.
Poderá levar en ambas as ombreiras dúas canles en tecido de cor azul clara (pantone 300 C), situadas na parte central da costura da ombreira, de tipo presilla de 40 milímetros de largo por 15 milímetros de alto, destinados á colocación dos micros de emisoras.
Para darlle máis polivalencia á peza no seu interior poderá levar un forro térmico guateado e desmontable, que se una a aquela mediante cremalleira perimetral con tirador de lingüeta. Levará abertura para o acceso a petos interiores.
Ver referencia pdf "14400D004P006.PDF"
Chaquetón.
Peza longa que permita o seu uso contra o frío, choiva e vento, polo que todas as súas costuras exteriores deberán ser termoseladas. O material de confección será illante, impermeable e transpirable.
De cor azul mariña (pantone 296 C), que leva na parte alta de peito e costas un canesú de cor azul clara (pantone 300 C), de 100 milímetros de largo a ambos os dous lados da costura superior do ombreiro, cun vivo gris reflector de 4 milímetros de largo en parte alta de peito e costas, tipo cordón, cosido entre ambas as cores. Con galoneiras semirríxidas, tipo pa, de cor azul mariña en ambos os ombreiros.
A capucha, de cor azul mariña (pantone 296 C) irá unida ao colo con broches e será escamoteable. Á altura da cintura, cordón ou elástico pasado polo interior no dianteiro e con goma engurrada nas costas.
Nas costas debaixo do fondo azul claro (pantone 300) irá o logosímbolo de tamaño de 320 milímetros por 25 milímetros de largo. O tipo de letra será Haendel Gothic BT gris reflector. Tamén irá este logosímbolo na parte frontal esquerda, neste caso dun tamaño 12 por 120 milímetros. No frontal dereito irá termosoldada á placa correspondente.
Nos laterais terá peches de cremalleira termoselados, para extraer o armamento ou o material de protección. Nos baixos dianteiros levará petos cubertos con tapa e broche. Os petos interiores de cada un dos dianteiros serán de 200 milímetros de alto e 140 milímetros de boca, quedando pechados por un sistema tipo velcro ou de similares prestacións na parte central.
Para un uso máis versátil da peza o forro será térmico e unido por cremalleira perimetral, con tirador de lingüeta, ao interior do chaquetón. Terá dúas aberturas que permitan o acceso aos petos interiores descritos no parágrafo anterior.
Poderá levar en ambas as ombreiras dúas canles en tecido de cor azul clara (pantone 300 C), situados na parte central da costura da ombreira, de tipo presilla de 40 milímetros de largo por 15 milímetros de alto, destinados á colocación dos micros de emisoras.
Ver referencia pdf "14400D004P006.PDF"
Cobrepantalón.
Peza de cor azul mariña (pantone 296 C) para uso en días chuviosos, que complementará o chaquetón ou cazadora, de ser o caso. De material hidrorrepelente, impermeable e transpirable, de costuras termoseladas, de deseño amplo que permita o seu axuste encima do pantalón de traballo en caso necesario.
Levará aberturas con cremalleiras termoseladas que permitan o acceso aos petos do pantalón interior.
Na parte media da perna, inmediatamente por baixo do xeonllo deberá ir unha tira de 50 milímetros de largo, en cor gris reflectora. As perneiras disporán na parte inferior dunha cremalleira para poder colocar o cobrepantalón sen descalzarse e un fol interior para evitar que a auga penetre polas cremalleiras.
Ver referencia pdf "14400D004P006.PDF"
Zapatos e botas.
Cando se utilicen durante o verán ambas as pezas terán as características máis adecuadas a esta estación.
Zapatos.
De cor negra, lisos, con cordóns negros e de forma ancha, flexibles, transpirables, impermeables, con sola illante e antiescorregadiza.
Botas.
De media cana, axustables ao pé con ollais e presillas para abrochar, ou con outro sistema de peche de semellantes prestacións. De cor negra, transpirables, antirrotura, impermeables, de sola illante e antiescorregadiza.
Calcetíns.
De cor negra, transpirables, lisos e con elástico. Serán de tecido acorde segundo sexa para inverno ou verán.
Ver referencia pdf "14400D004P006.PDF"
Cinto.
Cinto con fundas para o cargador, a defensa e os grillóns. Tamén con funda antifurto para a arma regulamentaria.
Cinto.
Trátase dun dobre cinto, interior e outro exterior, que se unirán mediante unha cinta de contacto con sistema de dobre adherencia removible. O cinto interior, que será o que faga as veces de cinto de axuste do pantalón, será de 40 milímetros de largo e irá cosido pola parte exterior a unha cinta de contacto para o seu agarre ao cinto exterior.
O cinto exterior, de 50 milímetros de largo, cosido pola parte interior a unha cinta de contacto para o seu agarre ao cinto interior, con peche de seguridade e cunha fibela termoplástica, onde se inserirá en relevo o escudo oficial de Galicia, nun tamaño de 30 por 15 milímetros.
Ambos serán de loneta de cor negra e de poliéster 100%.
Quentapescozo protector.
Quentapescozo en azul mariña (pantone 296 C). Peza térmica en tecido tipo polar cun suplemento en fibra que permita cubrir a cabeza.
Utilizarase en tempo frío, pero sempre que se estea atendendo ou actuando con cidadáns a cara estará completamente descuberta.
Na parte externa inferior dereita levará impreso o logosímbolo, en tamaño 10 por 100 milímetros, con tipo de letra Haendel Gothic BT, en cor gris reflectora.
Ver referencia pdf "14400D005P026.PDF"
Peto reflector.
Complemento de carácter non permanente, para uso exclusivo e obrigatorio en intervencións relacionadas con dispositivos de control e intervencións que se realicen na calzada dunha forma prolongada no tempo.
Peza realizada en tecido moi lixeiro e transpirable, consistente en dúas pezas homólogas para frontal de peito e traseira de costas, de colo redondo e que se pecha en ambos os laterais mediante un dobre sistema de fixación de tipo velcro ou similares prestacións, que permita axustala á peza de inverno ou de verán que leve en cada momento.
Esta peza entregarase debidamente dobrada, nunha bolsa cuxo tamaño non sexa superior a 135 por 235 milímetros, o que permitirá o seu aloxamento permanente nos petos laterais do pantalón de faena, ou incorporando tamén un sistema que permita a suxeición ao cinto.
De cor amarela de alta visibilidade ata a parte superior dos escaves, que será de cor azul claro (pantone 300 C). Na parte dianteira dereita irá a placa serigrafiada, e na parte esquerda o logosímbolo en tamaño 12 por 120 milímetros, sendo o tipo de letra Haendel Gothic BT en cor gris reflectora.
Nas costas, centrado na parte baixa da cor azul clara levará o logosímbolo, de tamaño 25 por 250 milímetros, o tipo de letra será Haendel Gothic BT gris reflector.
Levará na parte inferior de peito e costas, a 50 milímetros do bordo inferior, dúas tiras de 50 milímetros de largo de cor gris reflectora, separadas entre si 100 milímetros. Na parte superior de peito e costas levará unha tira de 50 milímetros de largo, de cor gris reflectora, separando ambas as cores.
Saíndo da parte media de ambos os ombreiros, tanto na parte dianteira como traseira, levará senllas tiras de 50 milímetros de largo en sentido perpendicular ás anteriores, que se interromperán no espazo medio onde van a placa e os logosímbolos, continuando no espazo seguinte da parte inferior, do xeito que figura no deseño que se describe a continuación.
En todo o seu contorno o levará unha tira de 20 milímetros, de cor azul mariña (pantone 296 C).
Este peto será reversible, sendo a parte interior de cor azul mariña (pantone 296 C), de modo que permita o seu uso naquelas intervencións específicas que precisen de discreción. Levará nas costas, cando se utilice como reversible, o logosímbolo en tamaño 25 por 250 milímetros, en letra Haendel Gothic BT gris reflector.
Ver referencia pdf "14400D005P026.PDF"
Luvas.
Para uso policial, anticorte con nivel 5 de protección e adecuados ao traballo que se vaia realizar.
ANEXO III
Uniformidades especiais: descrición, características e deseño
3.1. Uniformidade de motoristas.
3.1.1. Casco integral.
De tipo integral, coa posibilidade de que poida ser modular; de apertura frontal completa, equipado con pantalla de alta resistencia ao impacto, antirraiaduras, con sistema antiembazamento permanente e pantalla clara/escura para a función día/noite, ou sistema equivalente.
De cor de fondo branco, pero na súa metade inferior será de cor azul mariña (pantone 296 C), que irá en pintado ou en vinilo. Na calota levará un xadrezado de cor gris reflectora, sobre o mesmo fondo azul mariña, de 45 milímetros de largo, composto por tres filas de 15 milímetros de largo cada unha.
Na parte frontal superior irá a placa emblema co escudo do concello; debaixo desta a lenda POLICÍA en cor azul escura (pantone 296 C), de tamaño 12 por 60 milímetros, procurando que esta lenda sexa visible aínda en caso de apertura da parte frontal do casco. En ambos os laterais inferiores incorporará o logosímbolo en cor gris reflectora de tamaño 12 por 120 milímetros.
Na parte posterior levará, na zona inferior central, o logosímbolo en reflector de cor gris, de tamaño 18 por 180 milímetros.
Ver referencia pdf "14400D005P026.PDF"
3.1.2. Pantalón.
De cor azul mariña (pantone 296 C), confeccionado con tecido reforzado en forma de parches en cadeiras, xeonllos, inguas e cueira. Con dous petos laterais en oblicuo.
De tecido de alta resistencia á tracción e abrasión, impermeable, transpirable e con forro.
Camais do pantalón de cana estreita, adaptados para introducilos na bota e con proteccións antigolpe, homologadas (GN-1621), que serán desmontables, en xeonllos e cadeiras como mínimo.
Ver referencia pdf "14400D005P026.PDF"
3.1.3. Chaquetón.
O mesmo que o do uniforme ordinario, pero reforzado interiormente con proteccións homologadas e desmontables en cóbados, ombreiros e costas; tamén levará un cobrepescozo, que se une ás costas por medio de tres broches a presión, que irá axustado para evitar a entrada de auga polo colo.
Na manga, inmediatamente por baixo do cóbado levará unha cinta de 50 milímetros de largo, que será reversible, e suxeita por un sistema velcro ou de similares prestacións, permitindo que a parte interior poida así converterse nunha banda reflectora para intervencións nocturnas ou con baixa visibilidade.
Opcionalmente, este chaquetón poderá unirse co pantalón descrito anteriormente nunha única peza, conformando unha peza tipo funda que permita soportar con mellores garantías as condicións climáticas que puidesen incidir negativamente no traballo policial.
Ver referencia pdf "14400D005P026.PDF"
3.1.5. Luvas.
Serán de cor negra, de material de primeira calidade en resistencia á tracción e abrasión, con banda transversal reflector gris no metacarpo. Cremalleira no lateral da parte superior. Con protección como mínimo en cotelos, palma da man e pinza entre dedo polgar e índice. Impermeables e con axuste regulable en bocamanga.
Segundo se trate de verán ou inverno haberá dous tipos de luvas que recollan as necesidades de abrigo e transpiración.
Ver referencia pdf "14400D005P026.PDF"
3.2. Uniformidade de praia.
Só para o persoal que preste servizo en zona de praias en tempada de verán.
3.2.1. Gorra de béisbol.
Gorra para uso exclusivo coa uniformidade de praia.
De cor azul mariña (pantone 296 C), cuxo casquete estará formado por unha soa peza, con costuras laterais. Na base, no lateral dereito, levará o logosímbolo dun tamaño de 10 por 100 milímetros, en letras tipo Haendel Gothic BT en cor gris reflectora, do mesmo xeito que na tapeta que pecha o axuste traseiro.
Na parte traseira recórtase en forma de semicírculo, con cinta sistema velcro ou de similares prestacións na súa base para axuste. Na parte interna, que estará forrada, leva unha banda suadoiro en tecido transpirable.
Galleta centrada sobre a parte frontal, de forma ovalada e do mesmo tecido que a gorra, entreforrada cunha lámina de plástico, servindo de soporte ao escudo do concello respectivo, con perímetro en cor prata para as escalas básica e executiva e dourada para as escalas técnica e superior, de 55 e 45 milímetros de eixos.
Viseira, de forma semicircular con reforzo, que levará a 7 milímetros do bordo exterior e sobre a cara superior grecas ou vivos labrados de 5 milímetros de largo, do xeito seguinte:
-Unha greca ou vivo en cor prata (pantone 800I C) para a escala básica.
-Dúas grecas ou vivos separados entre si 5 milímetros e na mesma cor prata para a escala executiva.
-Unha greca ou vivo en cor ouro (pantone 8645 C) para a escala técnica.
-Dúas grecas ou vivos separados entre si 5 milímetros e na mesma cor dourada para a escala superior.
Será fabricada en tres ou máis tamaños acordes coas necesidades do persoal.
Ver referencia pdf "14400D005P026.PDF"
3.2.3. Pantalón curto.
O mesmo pantalón de faena definido para a uniformidade ordinaria, pero coas perneiras do pantalón rematadas con dobre volta á altura do xeonllo, a 20 milímetros por baixo do bordo inferior dos petos laterais exteriores.
3.2.4. Camiseta ou polo de manga curta.
(O uso da peza concreta en cada caso será determinado pola xefatura do corpo).
Camiseta.
De cor azul mariña (pantone 296 C), que leva na parte alta do peito e costas un canesú de cor azul claro (pantone 300 C), de 100 milímetros de largo a ambos os lados da costura superior do ombreiro, cun vivo gris reflector de 4 milímetros de largo en parte alta de peito e costas, tipo cordón, cosido entre ambas as cores. De escaves amplos, colo de caixa en tecido dobre de punto elástico, cun largo de 25 milímetros, baixos da peza e bocamangas con dobras.
Placa termosoldada ou serigrafada na parte dereita do peito e logosímbolo en esquerdo, de tamaño de 12 por 120 milímetros, con letras tipo Haendel Gothic BT en cor gris reflectora.
Na manga esquerda irá o escudo do concello. Na manga dereita levará o escudo de Galicia definido para a uniformidade policial.
Nas costas debaixo do fondo azul (pantone 300 C) irá o logosímbolo de tamaño 320 milímetros e un largo de 25 milímetros. O tipo de letra será Haendel Gothic BT gris reflector, e tamén na parte frontal esquerda, neste caso dun tamaño 12 por 120 milímetros.
Levará o portainsignias no lado dianteiro esquerdo, por encima do logosímbolo. Usarase por dentro do pantalón.
Ver referencia pdf "14400D005P026.PDF"
3.2.5. Mochila ou bolso de cintura.
Poderá utilizarse calquera destas pezas segundo se considere pola xefatura do corpo. Serán de lona ou similar, de cor azul mariña (pantone 296 C) e de capacidade suficiente para os diferentes documentos e efectos que o persoal de policía local necesite para desenvolver as súas funcións. O bolso de cintura levará un sistema de fixación ao cinto.
3.2.6. Casco para bicicleta.
De cor branca, de uso normal no mercado, coas proteccións adecuadas e con logosímbolo no lateral dereito, en cor azul mariña (pantone 296 C) e de tamaño 12 por 120 milímetros. Na parte traseira levará centrada unha tira reflectora de cor amarela de alta visibilidade, de tamaño 100 por 25 milímetros.
Ver referencia pdf "14400D005P026.PDF"
3.3. Uniformidade opcional para embarazadas.
Como norma xeral o persoal feminino en estado de xestación, calquera que sexa a súa categoría, ademais das pezas enumeradas a continuación, que poidan ser específicas para este caso, poderá utilizar a uniformidade ordinaria que se considere, pero adaptada ao seu estado.
3.3.1. Mono premamá.
De cor azul mariña (pantone 296 C). Consiste en pantalón con peto con cintura regulable con cintas de velcro ou de similares prestacións a ambos os lados, facendo petos simulados sen fondo que se abren por completo. Con tirantes de 40 milímetros de largo cosidos á cintura na parte traseira do pantalón e colleitos ao peto dianteiro mediante fibela regulable. Con canal suficientemente largo para que poida colocarse con facilidade. Peto central exterior, de forma cadrada e con tapeta con pico central. Para levar sobre o suéter fino de colo tipo semicisne ou polo.
Ver referencia pdf "14400D005P026.PDF"
3.3.2. Vestido pichi.
Vestido longo, de colo en redondo e sen mangas, con cremalleira en costas, confeccionado en tecido de punto ou similar, con costura media en parte superior do abdome.
Será de longo por baixo do xeonllo. Levará a placa serigrafada ou termoselada no lado dereito dianteiro, e no esquerdo o logosímbolo en cor gris reflectora, de tamaño 12 por 120 milímetros.
Ver referencia pdf "14400D005P026.PDF"
ANEXO IV
Uniformidade de gala: descrición, características e deseño
Para a uniformidade de gala, que se usará en ocasións especiais, por motivos de protocolo, representación ou solemnidade, utilizaranse as pezas de uniformidade que se describen a continuación.
Gorra de prato.
A mesma que aparece descrita no anexo I para uniformidade de representación ou protocolo ordinario.
Ver referencia pdf "14400D005P026.PDF"
Camisa.
De cor branca, colo pechado por botón de pasta de igual cor. Con dous petos nos laterais do peito. Costas con tapeta na parte traseira. Confeccionarase con pespunto de 5 milímetros en partes inferiores da bocamanga, do colo, nos bordos libres do colo así como na parte inferior da camisa e petos.
Chaqueta.
De tea de cor azul escura (pantone 296 C), cuxa parte dianteira será aberta ao centro, entreforrada, con presillas nos ombreiros que suxeitarán as pas portadivisas, e o seu interior estará forrado. Os dianteiros serán rectos, unidos con catro botóns dourados, en relevos, que terán gravados en relevo o escudo de Galicia.
As costas serán lisas, de dúas pezas, cunha abertura central ata a cintura, e montándose o faldón traseiro esquerdo sobre o dereito. O colo estará composto dunha tapa e a lapela recta e estará acabada en punta.
As mangas serán naturais, abertas nas costuras e con dous botóns pequenos en cada unha que terán o mesmo acabado dos botóns dianteiros. Con petos dianteiros superiores, e nos faldóns dianteiros, que estarán provistos de tapetas e de botóns das mesmas características que os definidos anteriormente.
Levará tamén peto interior no forro da peza.
Ver referencia pdf "14400D005P026.PDF"
Pantalón.
Pantalón de tecido lixeiro e transpirable de cor azul mariña (pantone 296 C), con dous petos dianteiros con corte oblicuo e dous traseiros con boca horizontal viveada que pecha mediante ollal e botón. No dianteiro a costura de petrina interrómpese para formar un peto tipo reloxeiro.
Presillas cosidas en ambos os extremos, de 55 milímetros de alto por 25 milímetros de largo, así como dúas pinzas na parte dianteira. Todos os botóns serán de cor azul noite. Cremalleira baixo lapela na parte dianteira central do mesmo.
Saia.
A súa utilización será opcional polo persoal feminino.
De cor azul mariña (pantone 296 C). Dous petos de costado oblicuos. Pregues dobres interiores en centro dianteiro e traseiro. Peche por cremalleira en traseiro. Longo da saia por baixo do xeonllo. Segundo sexa inverno ou verán, o tecido da saia pantalón será máis ou menos cálido.
Ver referencia pdf "14400D005P026.PDF"
Zapatos.
De cor negra, lisos, con cordóns negros e de forma ancha, flexibles, transpirables, impermeables, con sola illante e antiescorregadiza.
Para o persoal feminino o zapato poderá ir provisto de tacón recto, que non deberá superar os 40 milímetros de alto.
Ver referencia pdf "14400D005P026.PDF"
Gravata e pasador.
Das mesmas características e deseño que xa figura no anexo I para uniformidade de representación ou protocolo ordinarios.
Gravata.
De cor negra sólida (sen brillo), de poliéster e fibrana ou tecido similar, de forma usual no mercado e lonxitude de 1.300 a 1.320 milímetros, confeccionada con tres pezas cortadas ao través e unidas entre si. As pas irán forradas do tecido principal.
Pasador suxeita-gravata.
Composto dunha barra metálica que fai pinza mediante dobrez. Centrado sobre ela, irá policromado o escudo oficial da Comunidade Autónoma de Galicia.
Será de latón en cor ouro, cos correspondentes tratamentos técnicos.
Ver referencia pdf "14400D005P026.PDF"
ANEXO V
Uniformidade para vixilantes municipais: descrición, características e deseño
Os concellos dotarán, como mínimo, o persoal que exerza como vixilante municipal das pezas seguintes:
Gorra tipo béisbol.
De cor azul mariña (pantone 296 C), cuxo casquete estará formado por unha peza frontal e laterais rectangulares e rectas. Na parte frontal e na parte posterior irá a lenda VIXILANTE MUNICIPAL dun tamaño 12 por 120 milímetros, en letras tipo Haendel Gothic BT de cor gris reflectora.
A parte interna, que será forrada, leva unha banda suadoiro en tecido transpirable.
Viseira recta con lámina interior de plástico forrada en tea (pantone 296 C). Levará a 7 milímetros do borde exterior un greca en cor azul celeste (pantone Process Cyan C) de 10 milímetros de largo.
Galleta centrada sobre a parte frontal, de forma ovalada e do mesmo tecido que a gorra, entreforrada cunha lámina de plástico, servindo de soporte ao escudo do concello respectivo.
Os concellos poderán decidir sobre a conveniencia de incorporar dous tipos de gorra, con tecido distinto segundo se trate de inverno ou verán.
Ver referencia pdf "14400D005P026.PDF"
Pantalón de faena.
Pantalón en tecido resistente a roturas e rachaduras, con dobre costura que dificulte a tracción. De cor azul mariña (pantone 296 C) con dous petos dianteiros con corte oblicuo e vertical na liña lonxitudinal exterior de ambas as pernas.
Levará dous petos laterais, de parches con tapetas e pechados por un sistema velcro ou de similares prestacións, á altura do terzo inferior de cada coxa, figurando no exterior da tapeta do peto dereito a lenda VIXILANTE MUNICIPAL nun tamaño de 12 por 120 milímetros, con letras tipo Haendel Gothic BT en cor gris reflectora.
As medidas destes petos serán de 170 milímetros de boca por 250 milímetros de lonxitude, de maneira que en calquera deles se poida levar, debidamente dobrado, o peto reflector previsto na uniformidade.
Na parte traseira levará dous petos con tapeta e pechados cun sistema velcro ou de similares prestacións.
Presillas fixas, cosidas, dun tamaño máximo de 55 milímetros de alto por 25 milímetros de largo, así como pinzas na parte dianteira de forma opcional.
Cremalleira baixo lapela na súa parte dianteira central.
Opcionalmente poderá incorporar, no seu interior ou exterior, unha protección á altura do xeonllo, como un forro interior desmontable.
Ver referencia pdf "14400D005P026.PDF"
Xersei.
Só poderá utilizarse sobre o suéter que se describe a continuación.
Peza de manga longa, confeccionada en tecido tipo polar, soft-shell ou similar, de cor azul mariña (pantone 296 C). Ombreiras en cor azul celeste (pantone Process Cyan C). Colo redondo pechado cunha tira elástica na mesma cor azul escura do xersei, que tamén irá nos puños das mangas e no perímetro do baixo da prenda.
Levará na parte alta do peito e costas un canesú de cor azul clara (pantone 300 C), de 100 milímetros de largo a ambos os dous lados da costura superior do ombreiro, cun vivo gris reflector de 4 milímetros de largo en parte alta do peito e costas, tipo cordón, cosido entre ambas as cores.
Nas costas debaixo do canesú azul (pantone 300 C) irá a lenda VIXILANTE MUNICIPAL de cor gris reflectora, de tamaño 350 milímetros de longo e un alto de 35 milímetros. Tamén irá esta mesma lenda na parte frontal dereita, neste caso dun tamaño 12 por 120 milímetros. O tipo de letra en ambos os casos será Haendel Gothic BT gris reflectora.
Ver referencia pdf "14400D005P026.PDF"
Suéter tipo polar.
Non poderá ser utilizado como peza exterior, polo que non levarán ningún distintivo.
Peza en cor azul mariña (pantone 296 C), realizada en tecido térmico, para levar debaixo do xersei, da cazadora bicolor ou do chaquetón. Vai por dentro do pantalón.
O colo, de tipo semicisne, estará cosido ao escote. Na parte dianteira superior dereita do colo irá a lenda VIXILANTE MUNICIPAL en tamaño de 10 por 100 milímetros, en letra tipo Haendel Gothic BT, en cor gris reflectora.
Para facilitar o seu uso e evitar ademais a súa deformación, levará unha cremalleira desde medio peito, a 15 cm da costura do colo, que chegará ao alto do colo, dotada dun sistema de protección ao final do percorrido que impida o seu rozamento coa pel.
Ver referencia pdf "14400D005P026.PDF"
Polo de manga longa.
De cor azul mariña (pantone 296 C), que levará na parte alta do peito e costas un canesú de cor azul clara (pantone 300 C), de 100 milímetros de largo a ambos os lados da costura superior do ombreiro, cun vivo gris reflector de 4 milímetros de largo en parte alta do peito e costas, tipo cordón, cosido entre ambas as cores.
Nas costas debaixo do canesú azul (pantone 300 C) irá a lenda VIXILANTE MUNICIPAL de cor gris reflectora, de tamaño 350 milímetros de longo e un alto de 35 milímetros. Tamén irá esta mesma lenda na parte frontal dereita, neste caso dun tamaño 12 por 120 milímetros. O tipo de letra en ambos os casos será Haendel Gothic BT gris reflectora.
Na parte esquerda irá o distintivo específico dos vixilantes municipais.
Ombreiras en cor azul celeste (pantone Process Cyan C), co escudo do concello impreso nelas, e colo camiseiro de cor azul mariña (pantone 296 C) no mesmo tecido que o corpo, pechado por tres botóns da mesma cor azul mariña.
Na manga dereita levará o escudo de Galicia e na esquerda o escudo do concello. En ambas as mangas poderá levar unha abertura para un peto portabolígrafos interior, situado a 50 milímetros da parte superior do escudo correspondente.
Usarase por dentro do pantalón. Opcionalmente poderase levar debaixo do polo a camiseta interior que se describe máis adiante.
Ver referencia pdf "14400D005P026.PDF"
Polo de manga curta.
O mesmo que se describiu no punto anterior, só que en versión de manga curta para o seu uso nas épocas de máis calor.
Ver referencia pdf "14400D005P026.PDF"
Camiseta interior.
De cor azul mariña (pantone 296 C), de tecido térmico e transpirable, de escaves amplos, colo de caixa, en tecido dobre de punto elástico, cun largo de 25 milímetros, baixos da peza e bocamangas con dobras. Vai por dentro do pantalón e só poderá usarse baixo polo ou suéter.
Cazadora tipo polar.
Peza tipo 2/4, con abertura lateral á altura da cintura para a extracción da defensa, sen costuras visibles no lateral e inferior da parte dianteira, con lapelas sobre a cremalleira e con ombreiras en cor azul celeste (Process Cyan C), co escudo do concello impreso nelas. A cremalleira estará dotada dun sistema de protección ao final do percorrido, que impida o rozamento coa pel.
Confeccionada nun material tipo sándwich composto por un tecido exterior cunha membrana impermeable, transpirable e cortaventos, e unha fibra polar no seu interior. A súa parte inferior está rematada cun sistema de axuste á cintura con catro pezas de goma.
A peza é de cor azul mariña (pantone 296 C) e levará na parte alta do peito e costas un canesú de cor azul clara (pantone 300 C), de 100 milímetros de largo a ambos os lados da costura superior do ombreiro, cun vivo gris reflector de 4 milímetros de largo en parte alta do peito e costas, tipo cordón, cosido entre ambas as cores.
Nas costas debaixo do canesú azul (pantone 300 C) irá a lenda VIXILANTE MUNICIPAL de cor gris reflectora, de tamaño 350 milímetros de longo e un alto de 35 milímetros. Tamén irá esta mesma lenda na parte frontal dereita, neste caso dun tamaño 12 por 120 milímetros. O tipo de letra en ambos os casos será Haendel Gothic BT gris reflectora.
Na parte esquerda do peito irá o distintivo específico dos vixilantes municipais.
Na manga dereita levará o escudo de Galicia e na esquerda o escudo do concello. En ambas as mangas poderá levar unha abertura para un peto portabolígrafos interior, situado a 50 milímetros da parte superior do escudo correspondente.
O seu colo é de dúas pezas, unha interior e outra exterior e consiste nunha tira de 80 milímetros de largo no centro e de 90 milímetros nos extremos que unen os dianteiros e as costas, sendo a súa cor azul mariña (pantone 296 C).
A manga está pechada, e leva a 10 milímetros da bocamanga unha cinta con sistema velcro ou de similares prestacións para o axuste dos puños. En ambas as mangas poderá levar unha abertura para un peto portabolígrafos interior, situada a 50 milímetros da parte superior do escudo correspondente.
Na parte inferior de ambos os laterais levará dous petos exteriores, en oblicuo, con tapa e con peche de cremalleira, que irá termoselada. Levará tamén petos interiores, un no dianteiro dereito de acceso desde o interior da peza, de 200 milímetros de alto e 140 milímetros de boca; e outro no dianteiro esquerdo, á beira da cremalleira do peche central, cuxa lapela o tapará, de tal xeito que sexa accesible abrindo só parcialmente a cremalleira de peche da peza. Ambos os petos incorporarán peche de cremalleira e serán impermeables.
Para darlle máis polivalencia á peza no seu interior poderá levar un forro térmico guateado e desmontable, que se una a aquela mediante cremalleira perimetral con tirador de lingüeta. Levará abertura para o acceso a petos interiores.
Ver referencia pdf "14400D005P026.PDF"
Chaquetón.
Peza longa que permita o seu uso contra o frío, choiva e vento, polo que todas as súas costuras exteriores deberán ser termoseladas. O material de confección será illante, impermeable e transpirable.
A peza é de cor azul mariña (pantone 296 C) e levará na parte alta do peito e costas un canesú de cor azul clara (pantone 300 C), de 100 milímetros de largo a ambos os lados da costura superior do ombreiro, cun vivo gris reflector de 4 milímetros de largo en parte alta do peito e costas, tipo cordón, cosido entre ambas as cores.
Nas costas debaixo do canesú azul (pantone 300 C) irá a lenda VIXILANTE MUNICIPAL de cor gris reflectora, de tamaño 350 milímetros de longo e un alto de 35 milímetros. Tamén irá esta mesma lenda na parte frontal dereita, neste caso dun tamaño 12 por 120 milímetros. O tipo de letra en ambos os casos será Haendel Gothic BT gris reflectora.
Na parte esquerda irá termosoldado o distintivo específico dos vixilantes municipais.
A capucha, de cor azul mariña (pantone 296 C), irá unida ao colo con broches e será escamoteable. Á altura da cintura, cordón ou elástico pasado polo interior no dianteiro e con goma engurrada nas costas.
Nos laterais terá peches de cremalleira termoselados, para extraer a defensa. Nos baixos dianteiros, levará petos cubertos con tapa e broche. Os petos interiores de cada un dos dianteiros serán de 200 milímetros de alto e 140 milímetros de boca, quedando pechados por un sistema tipo velcro ou de similares prestacións na parte central.
Para un uso máis versátil da peza o forro será térmico e unido por cremalleira perimetral, con tirador de lingüeta, ao interior do chaquetón. Terá dúas aberturas que permitan o acceso aos petos interiores descritos no parágrafo anterior. Poderá levar un peto interior de dimensións suficientes que permita aloxar o peto reflector.
Ver referencia pdf "14400D005P026.PDF"
Cobrepantalón.
Peza de cor azul mariña (pantone 296 C) para uso en días chuviosos, que complementará o chaquetón ou cazadora, de ser o caso. De material hidrorrepelente, impermeable e transpirable, de costuras termoseladas, de deseño amplo que permita o seu axuste encima do pantalón de traballo en caso necesario.
Levará aberturas con cremalleiras termoseladas que permitan o acceso aos petos do pantalón interior.
Na parte media da perna, inmediatamente por baixo do xeonllo, deberá ir unha tira de 50 milímetros de largo, en cor gris reflectora. As perneiras disporán na parte inferior dunha cremalleira para poder colocar o cobrepantalón sen descalzarse e un fol interior para evitar que a auga entre polas cremalleiras.
Ver referencia pdf "14400D006P046.PDF"
Zapatos e botas.
Cando se utilicen durante o verán ambas as pezas terán as características máis adecuadas a esta estación.
Zapatos.
De cor negra, lisos, con cordóns negros e de forma ancha, flexibles, transpirables, impermeables, con sola illante e antiescorregadiza.
Botas.
De media cana, axustables ao pé con ollais e presillas para abrochar, ou con outro sistema de peche de semellantes prestacións. De cor negra, transpirables, antirrotura, impermeables, de sola illante e antiescorregadiza.
Ver referencia pdf "14400D006P046.PDF"
Peto reflector.
Peza de cor amarela de alta visibilidade, realizada en tecido moi lixeiro e transpirable, consistente en dúas pezas homólogas para frontal de peito e traseira de costas, de colo redondo e que se pecha en ambos os laterais mediante un dobre sistema de fixación de tipo velcro ou similares prestacións, que permita axustala á peza de inverno ou de verán que leve en cada momento.
Esta peza entregarase debidamente dobrada, nunha bolsa cuxo tamaño non sexa superior a 135 por 235 milímetros, o que permitirá o seu aloxamento permanente nos petos laterais do pantalón de faena, ou incorporando tamén un sistema que permita a suxeición ao cinto.
Nas costas, centrada, levará a lenda VIXILANTE MUNICIPAL de cor gris reflectora, de tamaño 350 milímetros de longo e un alto de 35 milímetros. Tamén irá esta mesma lenda na parte frontal dereita, neste caso dun tamaño 12 por 120 milímetros. O tipo de letra en ambos os casos será Haendel Gothic BT gris reflectora. Na parte esquerda irá termosoldado o distintivo específico dos vixilantes municipais.
Levará na parte inferior de peito e costas, a 50 milímetros do bordo inferior, dúas tiras de 50 milímetros de largo de cor gris reflectora, separadas entre si 100 milímetros. Na parte superior de peito e costas levará unha tira de 50 milímetros de largo, de cor gris reflectora, separando ambas as cores.
Saíndo da parte media de ambos os ombreiros, tanto na parte dianteira como traseira, levará senllas tiras de 50 milímetros de largo en sentido perpendicular ás anteriores, que se interromperán na parte central, continuando ata a primeira cinta reflectora da parte inferior.
Ver referencia pdf "14400D006P046.PDF"
Calcetíns.
De cor negra, transpirables, lisos e con elástico. Serán de tecido acorde segundo sexa para inverno ou verán.
Cinto.
Cinto de loneta, dunha soa peza, de 50 milímetros de largo, con peche de seguridade e fibela termoplástica, onde se inserirá en relevo o escudo oficial de Galicia, nun tamaño de 30 por 15 milímetros.
Cinto con fundas para a defensa e os grillóns.
Ver referencia pdf "14400D006P046.PDF"
ANEXO VI
Uniformidade para auxiliares de policía local: descrición, características e deseño
Os auxiliares de policía local, contratados temporais, poderán utilizar a uniformidade prevista para o persoal dos corpos de policía local, adaptada á súa condición específica de auxiliar de policía local, coas lendas e motivos propios, do xeito que se detalla a continuación nas pezas de uso máis propio dos auxiliares:
Polo de manga curta.
De cor azul mariña (pantone 296 C), que leva na parte alta do peito e costas un canesú de cor azul clara (pantone 300 C), de 100 milímetros de largo a ambos os dous lados da costura superior do ombreiro, cun vivo gris reflector de 4 milímetros de largo na parte alta do peito e costas, tipo cordón, cosido entre ambas as cores.
Ombreiras e colo camiseiro de cor azul mariña (pantone 296 C) no mesmo tecido que o corpo, pechado por tres botóns da mesma cor azul mariña.
Na parte dereita do peito irá o logosímbolo en tamaño 12 por 120 milímetros, e a 5 milímetros por enriba irá centrada a palabra AUXILIAR, nun tamaño de 20 por 100 milímetros.
Na manga dereita levará o escudo de Galicia definido para a uniformidade policial, e na esquerda o escudo do concello. En ambas as mangas poderá levar unha abertura para un peto portabolígrafos interior, situado a 50 milímetros da parte superior do escudo correspondente.
Nas costas debaixo do fondo azul (pantone 300) irá centrada a lenda AUXILIAR de tamaño 50 por 250 milímetros, e debaixo desta o logosímbolo de tamaño 320 milímetros de longo e un largo de 25 milímetros. O tipo de letra será Haendel Gothic BT gris reflector.
Poderá levar en ambas as ombreiras dúas canles en tecido de cor azul clara (pantone 300 C), situados na parte central da costura da ombreira, de tipo presilla de 40 milímetros de largo por 15 milímetros de alto, destinados á colocación dos micros de emisoras.
Usarase por dentro do pantalón.
Ver referencia pdf "14400D006P046.PDF"
Polo de manga longa.
O mesmo que se describiu no punto anterior, só que en versión de manga longa para o seu uso nas épocas de menos calor.
Cinto.
Cinto de loneta, dunha soa peza, de 50 milímetros de largo, con peche de seguridade e fibela termoplástica, onde se inserirá en relevo o escudo oficial de Galicia, nun tamaño de 30 por 15 milímetros.
Ver referencia pdf "14400D006P046.PDF"
Peto reflector.
Peza realizada en tecido moi lixeiro e transpirable, consistente en dúas pezas homólogas para frontal de peito e traseira de costas, de colo redondo e que se pecha en ambos os laterais mediante un dobre sistema de fixación de tipo velcro ou similares prestacións, que permita axustala á peza que leve en cada momento.
Esta peza entregarase debidamente dobrada, nunha bolsa cuxo tamaño non sexa superior a 135 por 235 milímetros, o que permitirá o seu aloxamento permanente nos petos laterais do pantalón de faena, ou incorporando tamén un sistema que permita a suxeición ao cinto.
De cor amarela de alta visibilidade ata a parte superior dos escaves, que será de cor azul claro (pantone 300 C) na parte superior. Tamén será desta cor o espazo perimetral contido entre as dúas tiras reflectoras inferiores.
Na parte dereita do peito irá o logosímbolo en tamaño 12 por 120 milímetros, e a 5 milímetros por enriba irá centrada a palabra AUXILIAR, nun tamaño de 20 por 100 milímetros.Na parte esquerda irá o distintivo específico para este persoal.
Nas costas debaixo do fondo azul (pantone 300) irá centrada a lenda AUXILIAR de tamaño 50 por 250 milímetros, e debaixo desta o logosímbolo de tamaño 320 milímetros de longo e un largo de 25 milímetros. O tipo de letra será Haendel Gothic BT gris reflector.
Levará na parte inferior de peito e costas, a 50 milímetros do bordo inferior, dúas tiras de 50 milímetros de largo de cor gris reflectora, separadas entre si 100 milímetros. Na parte superior de peito e costas levará unha tira de 50 milímetros de largo, de cor gris reflectora, separando ambas cores.
Saíndo da parte media de ambos os ombreiros, tanto na parte dianteira como traseira, levará sendas tiras de 50 milímetros de largo en sentido perpendicular ás anteriores, que se interromperán ata bordo inferior da tira reflectora da cor amarela continuando ata a primeira cinta reflectora da parte inferior.
Este peto será reversible, sendo a parte interior de cor azul mariña (pantone 296 C), de modo que permita o seu uso naquelas intervencións específicas que precisen de discreción. Levará nas costas, cando se utilice como reversible, o logosímbolo en tamaño 25 por 250 milímetros, en letra Haendel Gothic BT gris reflector.
Ver referencia pdf "14400D006P046.PDF"
Impermeable.
Prenda opcional para uso con choiva e/ou vento.
De cor azul escura (pantone 296 C), que leva na parte alta do peito e costas un canesú de cor azul clara (pantone 300 C), confeccionado en material lixeiro, impermeable e transpirable, de tipo tres cuartos, que debe servir para choiva e vento; leva capucha integrada e escamoteable e cremalleira central.
Nas costas, debaixo do fondo azul clara (pantone 300 C), irá centrada a lenda AUXILIAR, dun tamaño de 50 por 250 milímetros, e debaixo deste levará o logosímbolo, dun tamaño de 25 por 320 milímetros, ambas as lendas en cor gris reflector, tipo de letra Haendel Gothic BT.
Na parte dereita do peito irá o logosímbolo en tamaño 12 por 120 milímegtros, e a cinco milímetros por enriba irá centrada a lenda AUXILIAR, dun tamaño de 20 por 100 milímetros. Na parte esquerda do peito irá o distintivo específico para este persoal.
Ver referencia pdf "14400D006P046.PDF"
Uniformidade de praia.
No caso de que os auxiliares de policía local, contratados temporais, usen a uniformidade de praia dos corpos de policía local, estas deberanse axustar ás mesmas condicións previstas nas pezas descritas anteriormente, en canto ás súas lendas e distintivo específico, especialmente no que afecta a peza de cabeza e a camiseta para uso coa uniformidade de praia.
ANEXO VII
Insignias, divisas e outros distintivos externos
1. Escudos de brazo.
(As medidas son comúns para todos os escudos de brazo).
Ver referencia pdf "14400D006P046.PDF"